Omnipotentis Dei amplissima largitas consuluit humanæ fragilitati, ut ex perituris non peritura, ex labentibus non labentia acquirere possint homines moribundi. Idcirco ego Manasses comes considerans causam fragilitatis humanæ, simulque recordans sententiam Domini dicentis: Date eleemosynam et omnia munda sunt vobis; itemque: Redemptio animæ viri divitiæ ejus, ut pius et misericors Dominus de immanitate facinorum meorum me absolvere dignetur, tam pro me ipso quam pro genitore meo Manasse comite et Judita matre mea et uxore mea Gerberga et filiis meis: Cedo Domino Deo et principibus apostolorum Petro et Paulo et ad locum Ginniacum qui regitur sub gubernatione Domini Maioli abbatis, ecclesias Tres-fortium, Marbosium, et Cabrellum sitas in pago Reversimontis, cum omnibus decimis et donariis sive oblationibus, vel sepulturis, cum campis, pratis, aquis, aquarum decursibus, appendiciis et omnibus ad ipsum pertinentibus, totum et ab integro sine ulla controversia. Sane si quis hanc donationem contradicere præsumpserit, iram Dei omnipotentis incurrat et sanctorum omnium, nisi ad satisfactionem et emendationem venerit, et convictus componat de auro solidos mille. Et hæc donatio firma permaneat et stabili stipulatione subnixa. Signum Manassis comitis. Signum Gerbergæ comitissæ uxoris ejus. Signum Manassis eorum filii. Signum Walaci filii eorum. Signum Richardi filii eorum. Facta est hæc donatio mense Augusto apud Castrum quod vocatur Coloniacum, anno incarnationis Dominicæ DCCCC LXXIV Indict. II. regnante Conrado rege.